SKRIFTLIG FORESPØRGSEL E-3875/00

af Ria Oomen-Ruijten (PPE-DE) til Kommissionen

(8. december 2000)

Om: En europæisk strategi til bekæmpelse af legionellosis

Ny viden i Europa om omfanget af og risikoen for at få veteransygdommen legionellosis kræver snarest en transparent og stringent europæisk legionellastrategi. Ud over kendte udbrud af legionærsygdommen i Nederlandene (Bovenkarspel), Belgien (Kapellen) og Frankrig (Strasbourg) er det i efteråret blevet oplyst, at en række europæiske hoteller (bl.a. i Spanien og Grækenland) rummer en øget risiko for legionella-infektioner. De seneste fem år er ca. 12 000 turister i Europa blevet smittet med denne bakterie. Heraf skønnes det, at 10 % (1200 patienter) er døde af den (kilde: dagbladet NRC Handelsblad, 26.9.2000). Den europæiske ekspertgruppe, EGWLI (European Working Group for Legionella Infections), der har eksisteret i flere år, følger legionella-epidemierne inden for Det Europæiske Fællesskab. Arbejdsgruppen har i over ti år udvekslet navne på hoteller, lejligheder og campingpladser med risiko for legionella. På grund af den kommercielle tabsrisiko har de sydeuropæiske lande aftalt med EGWLI, at navnene på de berørte faciliteter ikke offentliggøres.

Konklusionen er, at oplysninger, der er meget relevante for folkesundheden, holdes tilbage europæisk plan. Forbrugerne informeres ikke eller kun i utilstrækkelig grad om de risici, de er udsat for på deres ferieadresse.

1. Kan Kommissionen oplyse, hvorledes den kan garantere folkesundheden, når relevante oplysninger (navne på faciliteter med øget legionella-risiko) holdes tilbage?

2. Hvad mener Kommissionen om nødvendigheden af en politisk drøftelse på europæisk plan om at øge transparensen af de oplysninger, der er relevant for det ønskede høje beskyttelsesniveau af folkesundheden?

3. Hvordan og hvornår påtænker Kommissionen sammen med eksperter fra medlemsstaterne at træffe foranstaltninger med henblik på at imødegå og styre legionærsygdommen?

Svar afgivet på Kommissionens vegne af David Byrne

(2. februar 2001)

Det ærede medlem henvises til det fælles svar på skriftlig forespørgsel P-3211/00 af De Roo, E-3233/00 af Plooij-Van Gorsel og P-3239/00 af Corbey.

De data, der formodes at stamme fra Den Europæiske Ekspertgruppes (EWGLI) tilsynsordning, og som nævnes i den nederlandske avis, var en ukorrekt ekstrapolering af informationer på EWGLI's internetadresse. Det faktiske antal af rejserelaterede tilfælde af legionærsygommen, som er konstateret med sikkerhed under EWGLI's tilsynsordning, er en tiendedel af det citerede tal. De korrekte oplysninger findes på internetadressen http://www.ewgli.org/.

Kommissionen har på et møde i december 2000 drøftet spørgsmålet om udbredelse af oplysninger, forebyggelse og kontrol med legionærsygdommen i det udvalg for det EF-dækkende net, som blev nedsat ved Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet(1). Kommissionen foreslår, at der udvikles en informationspolitik, der på samme tid respekterer spørgsmålet om transparens og spørgsmålet om fortrolighed i forbindelse med oplysninger vedrørende folkesundheden, og den foreslår en fortsat udvikling af arbejdet med forebyggelse af legionærsygdommen inden for fællesskabsnettet, bistået af eksperter fra medlemsstaterne og netudvalget. Arbejdsgrupper, der skal behandle disse spørgsmål, mødes i begyndelsen af 2001, og de foranstaltninger, der måtte vise sig nødvendige, vil derefter blive udviklet i henhold til de procedurer, der er fastlagt i beslutning 2119/98/EF.

(1) EFT L 268 af 3.10.1998.